

**POVZETEK TEHNIČNE POSODOBITVE OPN OBČINE DOBROVNIK**

Nov Zakon o urejanju prostora (ZUreP-3) uvaja instrument tehnične posodobitve (141. in 142. člen ZUreP-3), s katerim se omogoča ažuriranje grafičnega dela prostorskih izvedbenih aktov s podatki o parcelah iz katastra nepremičnin.

V letih od 2019 do 2022 je Geodetska uprava pripravljala izboljšavo zemljiškega katastra, s katero je izboljšala položajno natančnost zemljiško katastrskih prikazov (ZKP) ter prejšnji zvezni sloj ZKP preoblikovala v zemljiško katastrski načrt (ZKN). ZKN so formalno že uveljavljeni in predstavljajo uradni podatek zemljiškega katastra, ki je v celoti nadomestil prejšnji ZKP. ZKN bo vzdrževan zgolj še z geodetskimi upravnimi postopki parcelacije zemljišč.

Ker so vsebine OPN, predvsem najpomembnejši prostorski režim – namenska raba prostora (v nadaljevanju: NRP), v veljavnem OPN pripravljene in usklajene s takrat veljavnim ZKP in ker so se z vzpostavitvijo in uveljavitvijo ZKN meje parcel pozicijsko premaknile, je nujno potrebno, da se pozicijska natančnost NRP uskladi z najnovejšim in najbolj natančnim ter uradnim podatkom ZKN.

Usklajeni podatki NRP z ZKN bodo poleg boljšega in natančnejšega prostorskega načrtovanja omogočali boljše in zanesljivejše lokacijske informacije, boljše preseke s pravnimi režimi, boljšo uporabo podatkov odmerah nadomestila za uporabo stavbnega zemljišča, večjo natančnost in boljše informacije v postopkih množičnega vrednotenja nepremičnin, ustreznejše in boljše upravljanje s prostorom itd.

V okviru projekta Pilot MOP je bila izdelana naloga “Metodologija za izvedbo postopka tehnične posodobitve grafičnega prikaza namenske rabe prostora” (v nadaljevanju Metodologija), v kateri so podrobneje razdelani pristop, odprta vprašanja ter tudi vsebinske pasti izvedbe tehnične posodobitve.

Postopek uskladitve NRP iz ZKP na ZKN oziroma tehnične posodobitve se skladno z ZureP-3 lahko izvede na dva načina:

* v postopku priprave prostorskega izvedbenega akta (141. člen ZureP-3) ali
* kot samostojni postopek (142. člen ZureP-3).

Občina Dobrovnik izvaja postopek tehnične posodobitve skladno s 142. členom ZureP-3, vključno s formalno uveljavitvijo novega sloja NRP.

Postopek tehnične posodobitve OPN Dobrovnik se je začel s Sklepom o začetku priprave tehnične posodobitve grafičnega prikaza namenske rabe prostora Občinskega prostorskega načrta Občine Dobrovnik, ki ga je sprejel župan Občine Dobrovnik (št. 032-0001/2026-1, dne 9. 1. 2026).

V januarju 2026 je bil pripravljen osnutek tehnično posodobljenega OPN. Pripravljen je bil tudi Elaborat tehnične posodobitve, ki je obvezna priloga tehnično posodobljenega akta.

V skladu s 142. členom ZUreP-3 mora občina osnutek tehnično posodobljenega OPN objaviti v prostorskem informacijskem sistemu. V skladu s 142. členom ZUreP-3 je treba javnosti omogočiti dajanje predlogov in pripomb v roku, ki ni krajši od 15 dni. Na podlagi pripomb javnosti mora občina pripraviti predlog tehnično posodobljenega občinskega prostorskega izvedbenega akta, ki ga sprejme občinski svet s sklepom ter ga objavi v uradnem glasilu občine in prostorskem informacijskem sistemu.

Osnutek tehnične posodobitve OPN je Ministrstvo za naravne vire in prostor objavilo v prostorskem informacijskem sistemu dne 19. 1. 2026 pod identifikacijsko številko 6856.

Gradivo je dostopno na povezavi: <https://pis.eprostor.gov.si/pis-evt-web/pages/javni-del/prostorskiakti/prostorski_akt_podrobnosti.xhtml?postopekId=263319>.

Javna razgrnitev TP OPN bo potekala od 28. 1. 2026 do 12. 2. 2026. Gradivo je objavljeno tudi na spletni strani Občine Dobrovnik. Grafični del TP OPN je v aktivni obliki dostopen tudi na spletni strani eTerra: <https://eterra.si/?etefx=tp_dobrovnik>.